**CONTRACT DE FINANŢARE**

**Nr. …………. din .................**

## Articolul 1 – Părţile

Ministerul Economiei cu sediul în Bucureşti, Calea Victoriei nr. 152, sector 1, cod poştal 010096, telefon: 0372492638, poştă electronică: schema.compet@economie.gov.ro, cod fiscal 24931499, reprezentat prin Florin Marian Spătaru, având funcția de ministru, în calitate de administrator al schemei de ajutor de minimis ***"Sprijin acordat pentru implementarea Programului de creştere a competitivităţii produselor industriale”***

Şi

Societatea …………………………cu sediul în localitatea…………………………., str…………….,nr..., judeţul……………, telefon……………………, fax………………………., poştă electronică: …………………………..cod de identificare fiscal…………………….., înregistrată la Registrul Comerțului sub nr………………………, reprezentată legal prin …………………………… având funcția de ................, în calitate de Beneficiar al finanţării,

Având în vedere:

* Hotărârea Guvernului nr. 1.510/2008 privind aprobarea Mecanismului de acordare a sprijinului financiar de la bugetul de stat prin Programul de creştere a competitivităţii produselor industriale;
* Ordinul ministrului economiei nr. 1.294/2022 privind aprobarea schemei de ajutor de minimis “Sprijin acordat pentru implementarea Programului de creştere a competitivităţii produselor industriale”;
* Ordinul ministrului economiei nr. 1.371/2022 privind aprobarea Ghidului solicitantului pentru instituirea schemei de ajutor de minimis “Sprijin acordat pentru implementarea Programului de creştere a competitivităţii produselor industriale”;
* Ordonanțade urgență nr. 120/2002 privind aprobarea Sistemului de susţinere şi promovare a exportului cu finanţare de la bugetul de stat, republicată;
* Ordonanța de urgență 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996;
* Regulamentul (UE) nr. 1.407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis;
* Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare;
* Memorandumul nr. 20/22.722/2022 cu tema: Încadrarea schemei de ajutor de minimis “Sprijin acordat pentru implementarea Programului de creştere a competitivităţii produselor industriale” în politicile economico-bugetare și financiare ale statului român;
* Procesul verbal nr. 1 din data de 08.12.2022, al Comisiei pentru derularea mecanismului de acordare a sprijinului financiar;

au convenit încheierea prezentului Contract de Finanţare, în următoarele condiţii:

## Articolul 2 - Precizări prealabile

1. În prezentul Contract de Finanţare, cu excepţia situaţiilor când contextul cere altfel sau a unei prevederi contrare:
2. cuvintele care indică singularul includ şi pluralul, iar cuvintele care indică pluralul includ şi singularul;
3. cuvintele care indică un gen includ toate genurile;
4. termenul „zi” reprezintă zi calendaristică dacă nu se specifică altfel;
5. Trimiterile la actele normative includ şi modificările şi completările ulterioare ale acestora, precum şi orice alte acte normative subsecvente.
6. În cazul în care oricare dintre prevederile prezentului Contract de Finanţare este sau devine nulă, invalidă sau neexecutabilă conform legii, legalitatea, valabilitatea și posibilitatea de executare a celorlalte prevederi din prezentul Contract de Finanţare vor rămâne neafectate, iar Părţile vor depune eforturile necesare pentru a realiza acele acte şi/sau modificări care ar conduce la acelaşi rezultat legal şi/sau economic care s-a avut în vedere la data încheierii Contractului de Finanţare.
7. În înţelesul prezentului Contract de Finanţare, atunci când există şi parteneri, drepturile şi obligaţiile beneficiarilor revin şi partenerilor;
8. Finanţarea nerambursabilă acordată Beneficiarului este stabilită în termenii şi condiţiile prezentului Contract.

## Articolul 3 - Obiectul Contractului de Finanţare

(1) Obiectul contractului îl reprezintă acordarea finanţării nerambursabile de la bugetul de stat prin schema administrată de către Ministerul Economiei pentru implementarea Proiectului: “...................................................................................................................................................................................................................................”, pe durata stabilită şi în conformitate cu obligaţiile asumate prin prezentul Contract de Finanţare inclusiv Anexa care face parte integrantă din acesta.

(2) Beneficiarul se angajează să implementeze Proiectul, în conformitate cu termenii şi în condiţiile cuprinse în prezentul contract şi legislaţia europeană şi naţională aplicabile acestuia.

(3) Administratorul se angajează să plătească finanţarea nerambursabilă, la termenele şi în condiţiile prevăzute în prezentul contract şi în conformitate cu legislaţia europeană şi naţională aplicabile acestuia.

**Articolul 4 – Durata contractului şi perioada de implementare a proiectului**

1. Durata de implementare a Proiectului este perioada cuprinsă între data semnării prezentului contract de către ambele părţi şi ultimul termen scadent prevăzut în anexă, dar nu mai mult de 24 de luni de la data semnării.
2. Durata de executare a contractului este durata de implementare a proiectului, plus o perioadă de 90 de zile ce reprezintă timpul necesar depunerii documentelor de plată aferente ultimei etape, verificării acestora şi rambursării de către Administrator a sumelor datorate Beneficiarului, termenul final fiind de ……………………...
3. Contractul de finanțare intră în vigoare și produce efecte de la data semnării de către ultima parte și își încetează valabilitatea la data executării integrale a tuturor obligațiilor pe care contractul și legislația aplicabilă le stabilesc în sarcina părților contractante.
4. Contravaloarea eventualelor lucrări de implementare, efectuate în perioada celor 90 de zile, nu este acceptată la plată.
5. Se consideră etapă finalizată atunci când este realizat conţinutul fizic al acesteia, inclusiv

încheierea procesului verbal de recepţie şi/sau punere în funcţiune, însoţit de factura aferentă.

1. În cazul în care ultima zi ce constituie termenul de îndeplinire a unor obligaţii coincide cu o sărbătoare legală ori cu o zi nelucrătoare, atunci termenul se prelungeşte până în ziua imediat următoare zilei de sărbătoare legală sau zilei nelucrătoare.

## Articolul 5 – Valoarea contractului

Valoarea totală a Contractului de Finanțare este de …………………………lei, cu TVA inclus, după cum urmează:

1. Cheltuielile eligibile ale Proiectului sunt de ........................lei, fără T.V.A., din care Administratorul se obligă să finanţeze suma maximă de ..................lei, reprezentând cota procentuală de ......, în baza fondurilor aprobate pentru schemă, iar Beneficiarul se obligă să finanțeze suma de ................lei, reprezentând cota procentuală de ....... din cheltuielile eligibile.

(2) În cazul în care valoarea totală a Proiectului creşte faţă de valoarea convenită prin prezentul Contract de Finanţare, diferenţa astfel rezultată va fi suportată în întregime de Beneficiar.

(3) Finanţarea va fi acordată, în baza cererilor de rambursare a cheltuielilor, elaborate în conformitate cu anexa nr. 4 la Ghidul solicitantului.

## Articolul 6 – Eligibilitatea cheltuielilor

1. Cheltuielile sunt considerate eligibile dacă sunt în conformitate cu:
2. Legislaţia naţională şi europeană aplicabilă;
3. Ghidul Solicitantului;
4. Prezentul Contract de Finanțare;
5. Cheltuielile aferente prezentului Proiect sunt eligibile cu condiţia că acestea să fie cuprinse în Cererea de Finanțare şi să fie efectuate în termenii şi condiţiile prezentului Contract de Finanţare.

**Articolul 7 – Modalități de plată**

1. Pe baza documentelor justificative, pentru etapele finalizate, Administratorul va dispune efectuarea plăţii prin virarea ajutorului financiar în contul deschis de Beneficiar în acest scop la trezorerie.
2. Pentru fundamentarea cererii de rambursare, Beneficiarul va prezenta Administratorului un raport tehnico-financiar, însoţit de documente justificative care să demonstreze etapa parcursă în realizarea Proiectului, conform anexei - Etapele proiectului.
3. Virarea ajutorului financiar nerambursabil în contul deschis de Beneficiar în acest scop se efectuează după ce Beneficiarul face dovada că a efectuat integral etapa şi plata aferentă, în perioada de valabilitate a contractului.
4. Pentru efectuarea plăţii, Beneficiarul va depune la sediul Administratorului cererea de rambursare prevazută în anexa nr. 4 la Ghidul solicitantului şi documentele justificative prevăzute la Capitolul II, punctul 5 din Ghidul solicitantului.
5. Documentele justificative de plată aferente etapelor se depun la sediul Administratorului în termen de maxim 15 zile lucrătoare de la finalizarea fiecărei etape.
6. Factura trebuie emisă până la data finalizării etapei, iar plata acesteia se efectuează în maximum 30 zile de la data depunerii documentelor prevăzute la alin. (1).
7. Plata aferentă ultimei etape se va face în cel mult 90 de zile de la data scadentă a etapei.
8. Cheltuielile bancare ocazionate de import (comisioanele bancare, sau orice alte cheltuieli rezultate din diferenţe de curs valutar), cheltuielile de transport sunt suportate de Beneficiar.

**Articolul 8 – Drepturi și obligații**

1. Administratorul are următoarele drepturi:
   1. să solicite orice documente justificative privind derularea implementării Proiectului;
   2. să efectueze controale pe toată perioada de implementare a Proiectului, precum şi după încheierea acestuia pe o perioadă de 3 ani de la finalizarea proiectului;
2. Beneficiarul are următorul drept:
   1. să primească sumele reprezentând finanţarea Proiectului, în termenii şi condiţiile stabilite în prezentul contract.
3. Administratorul are următoarele obligaţii:
   1. să asigure finanţarea proiectului în condiţiile contractului;
   2. să urmărească îndeplinirea etapelor prevăzute în contract;
   3. să urmărească menţinerea condiţiilor şi criteriilor de eligibilitate în perioada derulării contractului.
4. Beneficiarul are următoarele obligaţii:
   1. să implementeaze Proiectul în conformitate cu dispoziţiile prezentului contract;
   2. să pună la dispoziţia Administratorului toate informaţiile privitoare la implementarea Proiectului;
   3. să asigure înregistrările tuturor documentelor privind operaţiunile aferente prezentului contract, în evidenţa contabilă şi arhivarea acestora, conform prevederilor legale în vigoare;
   4. să păstreze mijloacele fixe achiziţionate în cadrul prezentului contract pe perioada de minim 3 ani de la finalizarea proiectului, dar nu mai puțin decât durata normală de funcţionare prevăzută în CATALOGUL privind clasificarea şi duratele normale de funcţionare a mijloacelor fixe aprobate prin Hotărârea Guvernului nr. 2.139/2004, cu modificările şi completările ulterioare;
   5. să accepte şi să faciliteze controlul reprezentantului Administratorului asupra modalităţii de folosire a ajutorului financiar nerambursabil, în timpul şi după încetarea contractului pe perioada menţionată la alin. (1) lit. b).
   6. să achiziţioneze bunurile şi/sau serviciile pentru implementarea Proiectului cu respectarea Legii nr. 98/2016;
   7. Beneficiarul are obligaţia să asigure resursele necesare desfăşurării activităților proiectului, conform Cererii de Finanţare, în termenele stabilite prin prezentul Contract de Finanţare.

(5) Beneficiarul are obligaţia de a informa Administratorul în termen de maximum 3 zile lucrătoare cu privire la următoarele aspecte, care nu vor face obiectul aprobării Administratorului:

* 1. schimbarea denumirii, schimbarea adresei sediului Beneficiarului;
  2. schimbarea contului special deschis pentru Proiect;
  3. înlocuirea reprezentantului legal;

(6) Beneficiarul îşi asumă integral răspunderea pentru prejudiciile cauzate terţilor din culpa sa, pe durata contractului, iar Administratorul va fi degrevat de orice responsabilitate pentru prejudiciile cauzate terţilor de către Beneficiar, ca urmare a executării prezentului Contract de Finanţare, cu excepţia celor care pot fi direct imputabile terților în cauză.

(7) Beneficiarul este obligat să informeze Administratorul despre orice situaţie care poate determina încetarea sau întârzierea executării Contractului de Finanţare, în termen de maximum 5 zile lucrătoare de la data luării la cunoştinţă despre o astfel de situaţie, urmând ca Administratorul să decidă cu privire la măsurile corespunzătoare, conform prevederilor contractuale.

(8) Beneficiarul îşi exprimă acordul cu privire la prelucrarea, stocarea şi arhivarea datelor de către Administrator obţinute pe parcursul desfăşurării Contractului de Finanţare, în vederea utilizării, pe toată durata contractului, precum şi 10 ani după data efectuării de către Administrator a ultimei plăți.

(9) Părţile se obligă să ia toate măsurile pentru prevenirea, constatarea şi sancţionarea neregulilor în conformitate O.U.G. nr. 77/2014.

**Articolul 9 – Clauza de confidențialitate**

1. Părţile se obligă să nu dezvăluie, pe durata contractului sau după încetarea acestuia, pentru niciun motiv şi faţă de nicio persoană şi nici să utilizeze vreo informaţie confidenţială obţinută pe parcursul contractului, în legatură cu cealaltă parte.
2. În înţelesul prezentului contract, informaţiile confidenţiale includ datele referitoare la activităţile comerciale, procesele tehnice, design, ori relative la invenţii, inovaţii sau la alte aspecte în legătură cu serviciul prestat conform contractului.
3. Părţile vor lua măsurile care se impun pentru respectarea de către personalul propriu a prevederilor alin. (1) şi (2).
4. Sunt exceptate de la prevederile alin. (1) documentele, datele şi informaţiile:
   1. pentru a căror dezvăluire s-a primit acordul scris al celeilalte părţi contractante;
   2. care sunt sau ajung la dispoziţia publicului, altfel decât prin încălcarea prevederilor contractului;
   3. pe care oricare dintre părţi trebuie să le facă publice conform legii şi potrivit art. 10 din prezentul contract;
   4. primite de către oricare dintre părţi din partea terţilor, fără asumare de obligaţii privind păstrarea caracterului confidenţial al acestora;
   5. pe care Administratorul de program este dator a le dezvălui în cadrul îndeplinirii atribuţiilor sale publice şi administrative, în special cele ce ţin de transparenţa în ceea ce priveşte cheltuirea banilor publici;
   6. care sunt dezvăluite de către oricare dintre părţi, directorilor, funcţionarilor, angajaţilor, sub-contractanţilor, agenţilor sau consultanţilor săi, finanţatorilor şi consultanţilor acestora, în măsura necesară pentru ca părţile să ducă la îndeplinire sau să asigure îndeplinirea ori să realizeze oricare dintre drepturile lor rezultând din contract, cu condiţia ca toate aceste persoane să fie ţinute de obligaţii de confidenţialitate similare celor prevăzute de alin. (1) și (2), în legătură cu aceste informaţii.

**Articolul 10 – Publicitate**

1. Beneficiarul va lua toate măsurile necesare pentru a face public faptul că bugetul de stat a cofinanţat Proiectul prin Ministerul Economiei şi în acest scop, va face referire la Proiect şi la contribuţia financiară, în informaţiile oficiale şi în orice relaţie cu mass-media.
2. Echipamentele şi aparatura vor purta în mod vizibil o etichetă cu inscripţia **„Obţinut cu sprijin financiar de la bugetul de stat”** din hârtie plastifiată sau plexiglas, în aşa fel încât ea să rămână poziţionată pe echipamentele şi aparatura a căror achiziţie s-a realizat cu ajutor financiar nerambursabil prin schemă, pe toată durata funcţionării acestora la Beneficiar.
3. La locul de afişare al certificatului obţinut de Beneficiar ca rezultat al cofinanţării prin contract, Beneficiarul va face menţiunea că acesta a fost obţinut cu sprijin financiar de la bugetul de stat.

**Articolul 11 – Proprietatea și folosința rezultatelor**

1. Dreptul de proprietate asupra bunurilor şi dreptul de proprietate intelectuală rezultate din Proiect aparţin Beneficiarului.
2. Beneficiarul va acorda Administratorului dreptul de a folosi liber şi cum crede de cuviinţă documentele şi informaţiile legate de Proiect, indiferent de forma acestora, cu respectarea prevederilor din art. 9 din prezentul contract.

**Articolul 12 – Cesiunea**

Cesionarea contractului sau a unor părţi din acesta este interzisă.

## Articolul 13 – Modificări şi completări

1. Orice modificare a prezentului contract se face prin act adiţional, parte integrantă din contract.
2. Orice modificare a prevederilor din anexa - Etapele proiectului se face pe baza solicitării Beneficiarului, cu o justificare temeinică, anterior expirării termenului de realizare a acestora, cu cel puţin 15 zile lucrătoare.

(3) Valoarea totală a contractului poate fi modificată de către Administrator, dar numai în sensul diminuării în cazul constatării nerespectării de către Beneficiar a clauzelor contractului.

(4) Cu acordul Administratorului, prin act adiţional, Beneficiarul poate face renunţări justificate, în timpul derulării contractului, la anumite categorii de lucrări sau achiziţii, respectiv părţi ale acestora, fără a influenţa obiectivul final al proiectului, fapt ce va fi confirmat în procesul verbal de recepţie și va conduce la diminuarea finanțării acordate.

(5) În acest caz suma rambursată se diminuează corespunzător cu contravaloarea lucrărilor sau achiziţiilor la care s-a renunţat.

**Articolul 14 – Încetarea contractului**

1. Contractul încetează de drept:
   1. la data încetării finanţării prin bugetul de stat;
   2. la data prevăzută la art. 4 alin. (1) din contract;
   3. la data intervenţiei unei hotărâri de autoritate;
   4. la peste 90 de zile de persistenţă a menţinerii unei situaţii de forţă majoră.
2. Contractul poate înceta cu acordul părţilor la solicitarea Beneficiarului cu un preaviz de minim 15 zile lucrătoare, faţă de termenul etapei din anexa la contract, din momentul solicitării, cu recuperarea sumelor plus dobânzile aferente la sumele achitate de la buget.
3. Contractul poate înceta prin reziliere la iniţiativa Administratorului fără acordarea niciunui preaviz, fără a plăti niciun fel de compensaţie şi fără nicio altă formalitate atunci când Beneficiarul:
   1. nu-şi îndeplineşte oricare dintre obligaţiile asumate prin contract;
   2. face declaraţii false sau incomplete pentru a obţine finanţarea de la bugetul de stat prevăzută în contract sau furnizează rapoarte tehnico-financiare ce nu reprezintă realitatea;
   3. comite nereguli de ordin financiar sau acte de corupţie în legătură cu Proiectul, stabilite printr-o hotărâre judecătorească definitivă;
   4. nu mai întruneşte condiţiile şi criteriile de eligibilitate pe perioada contractului;
   5. nu respectă prevederile art. 17. alin. (1).
4. Înaintea rezilierii contractului, Administratorul suspendă plăţile ca o măsură de precauţie cu o notificare prealabilă.
5. Rezilierea contractului conduce după sine la restituirea în întregime de către Beneficiar a sumelor alocate de la buget, plus o dobândă, calculate conform art. 36 alin. (2) din schemă.

**Articolul 15 – Răspunderea contractuală**

1. Administratorul nu răspunde, în nicio situaţie şi pentru niciun motiv, pentru pagubele sau prejudiciile suferite de personalul sau proprietatea Beneficiarului în timpul derulării contractului şi nici nu poate accepta vreo pretenţie de compensare sau cerere de plată legate de aceste situaţii.
2. În cazul în care prin bugetul de stat nu se alocă sumele necesare finanţării proiectului sau nu există lichidităţi băneşti în trezorerie, Administratorul este exonerat de orice răspundere.
3. În cazul nerespectării termenelor asumate prin contract, părțile vor plăti penalități conform legii.
4. Beneficiarul îşi asumă responsabilitatea în faţa terţelor părţi, inclusiv răspunderea pentru fapte sau prejudicii de orice fel cauzate de acesta în limita derulării contractului.
5. Contractul angajează răspunderea solidară a Beneficiarului şi a succesorilor săi pe de o parte, iar pe de altă parte a Administratorului şi a succesorilor acestuia.

## Articolul 16 – Forţa majoră

1. Prin forţă majoră se înţelege un eveniment independent de voinţa părţilor, imprevizibil ori insurmontabil, apărut după încheierea contractului, care împiedică părţile să-şi execute obligaţiile asumate.
2. Forţa majoră exonerează părţile de răspundere în cazul imposibilităţii derulării contractului, executării necorespunzătoare sau cu întârziere a obligaţiilor asumate prin prezentul contract.
3. Cazurile de forţă majoră vor fi certificate de către Camera de Comerţ şi Industrie a României, în condiţiile legii.
4. Partea care invocă forţa majoră este obligată să notifice celeilalte părţi în termen de 5 zile lucrătoare de la data intervenţiei evenimentului, prin scrisoare recomandată sau pe suport electronic, existența şi data de începere a evenimentului sau împrejurările considerate ca forţă majoră, fiind obligată să ia toate măsurile posibile pentru limitarea consecinţelor produse de un asemenea caz.
5. Dacă forţa majoră persistă pe o perioadă de peste 90 de zile, părţile pot solicita încetarea de drept a contractului, fără nicio altă formalitate şi fără să poată pretinde daune interese pentru neîndeplinirea obligaţiei contractuale datorată forţei majore pe perioada afectată.
6. În cazul în care forţa majoră şi/sau efectele acesteia obligă la suspendarea executării prezentului Contract pe o perioadă mai mare de 3 luni, părţile se vor întâlni într-un termen de cel mult 10 zile de la expirarea acestei perioade, pentru a conveni asupra modului de continuare, modificare sau reziliere a Contractului de Finanţare.

## Articolul 17 – Conflictul de interese

1. Beneficiarul se angajează să ia toate măsurile necesare pentru a evita conflictele de interese, să informeze imediat Administratorul de orice situație care cauzează sau ar putea cauza un asemenea conflict și să remedieze o astfel de situație în cel mai scurt timp.
2. Părţile din categoria subiecţilor de drept public au obligaţia de a urmări respectarea prevederilor Legii nr. 161/2003, în materia conflictului de interese.

(3) Nerespectarea prevederilor alin. 1 din prezentul articol, dă dreptul Administratorului să solicite daune interese Beneficiarului, în limita prejudiciului creat.

**Articolul 18 - Protecția datelor cu caracter personal**

(1) Prezentul contract reprezintă un acord ferm pentru părțile contractante în ceea ce privește gestionarea și prelucrarea datelor cu caracter personal primite în vederea îndeplinirii obligațiilor contractuale, în conformitate cu Regulamentul (UE) 679/2016 al Parlamentului European şi al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.

(2) Datele cu caracter personal ale beneficiarilor finali ai proiectului nu pot fi prelucrate și publicate, pentru informarea publicului, decât cu informarea prealabilă a acestora asupra scopului prelucrării sau publicării și obținerea consimțământului acestora, în condițiile legii.

## Articolul 19 – Corespondenţa

1. Întreaga corespondenţă legată de prezentul Contract de Finanţare se va face la următoarele adrese:

Pentru Administrator: Calea Victoriei nr.152, sector 1, București;

e-mail: schema.compet@economie.gov.ro

Pentru Beneficiar………………………………, TEL………………………., mail: ……………………………….Toate notificările, informările şi rapoartele tehnico-financiare aferente prezentului contract sunt considerate valabil întocmite dacă au fost făcute în scris şi expediate prin poștă cu confirmare de primire sau suport electronic la adresele părţilor contractante.

1. Administratorul poate comunica precizări referitoare la modele şi formate de formulare pentru aplicarea prevederilor prezentului Contract de Finanţare.

## Articolul 20 - Legea aplicabilă şi limba utilizată

1. Legea care guvernează acest Contract de Finanţare şi în conformitate cu care este interpretat este legea română.
2. Limba acestui Contract de Finanţare este limba română.

## Articolul 21 – Soluţionarea litigiilor

(1) Părţile contractante vor depune toate eforturile pentru a rezolva pe cale amiabilă orice neînţelegere sau dispută care poate apărea între ele în cadrul sau în legătură cu îndeplinirea Contractului de Finanţare.

(2) În cazul în care nu se soluţionează amiabil divergenţele contractuale, litigiul va fi soluţionat de către instanţele româneşti competente.

**Articolul 22 - Anexele Contractului**

Următorul document este anexat la prezentul Contract şi constituie parte integrantă a prezentului Contract de Finanţare, având aceeaşi forţă juridică:

Anexa – Etapele proiectului

**Articolul 23 – Dispoziții finale**

Prezentul contract reprezintă voinţa părţilor şi înlătură orice altă înţelegere verbală dintre acestea, anterioară sau ulterioară lui.

Prezentul contract s-a încheiat în două exemplare originale, din care un exemplar pentru Administrator şi un exemplar pentru Beneficiar, având fiecare aceeaşi valoare juridică.

|  |  |
| --- | --- |
| **Administrator** | **Beneficiar** |
| **MINISTERUL ECONOMIEI** |  |
| **MINISTRU** | **Reprezentant legal** |
| **Florin Marian SPĂTARU** |  |
|  |  |
| **Secretar general** |  |
|  |  |
| **Secretar general adjunct** |  |
|  |  |
| **Direcția Juridică și Relații Interinstituționale** |  |
|  |  |
| **Direcția Economică** |  |
|  |  |
| **Direcția Politici Industriale și Competitivitate** |  |
|  |  |

**Anexa**

**ETAPELE PROIECTULUI**

| **ETAPE**  (Se vor detalia toate activitățile și costurile necesare derulării etapei) | **Termen**  **(***date calendaristice)* | **Valoare cheltuieli eligibile**  **(**mii lei, exclusiv TVA) | **Cofinanțare solicitant** (mii lei) | **Finanțare de la buget** (mii lei) |
| --- | --- | --- | --- | --- |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Semnătura beneficiar